**Veiledning til Samarbeidsavtale**

I prosjekter med Samarbeidspartnere plikter Prosjektansvarlig i henhold til Forskningsrådets Generelle vilkår for FoU-prosjekter å inngå Samarbeidsavtale med Samarbeidspartner(e) som bl.a. regulerer Prosjektansvarliges og Samarbeidspartnernes/ens gjensidige rettigheter og plikter. Det vil blant annet si fordeling av Prosjektkostnader, eierskap til Forskningsinfrastruktur og rettigheter til Prosjektresultater, samt konfidensialitet. Utover de krav som følger av den FoU-kontrakten Prosjektansvarlig inngår med Forskningsrådet, har Prosjektansvarlig og Samarbeidspartnerne stort handlingsrom med hensyn til innholdet i de Samarbeidsavtaler de skal inngå.

Samarbeidsavtalene er tenkt brukt i forskningsprosjekter med Faktisk samarbeid, og er ikke tilpasset kommersielle forhold eller oppdragsforskning.

Samarbeidsavtalen skal gjenspeile vilkår og forutsetninger i kontrakten mellom Prosjektansvarlig og Forskningsrådet, så langt det er relevant for Samarbeidspartnernes rolle i Prosjektet, jf. punkt 3 i Forskningsrådets Generelle vilkår. Prosjektansvarlig må forplikte Samarbeidspartnerne på samme måte som den selv er forpliktet gjennom FoU-kontrakten. Det vil si at Samarbeidspartnerne må godta de samme betingelser og vilkår som nedfelt i FoU-kontrakten gjennom Samarbeidsavtalen, (herunder bestemmelser om konfidensialitet, kontroll og revisjon mv.).

Forskningsrådet kan videre stille særlige krav til samarbeidet, som etter forholdene må reguleres i Samarbeidsavtalen som inngås.

Alle Samarbeidsavtaler som regulerer samarbeidet i et Prosjekt finansiert av Norges forskningsråd skal følge norsk rett og være underlagt norsk domstolskontroll. Begrunnelsen for dette er at midlene som bevilges til Prosjektene kommer fra Norge og er bevilget over statsbudsjettet. Midlene må kunne forvaltes og styres slik Stortinget har bestemt. Dette punktet i avtalen kan derfor ikke fravikes.

Forskningsrådet har utarbeidet ulike eksempler på Samarbeidsavtaler. I Prosjekter med flere Samarbeidspartnere skal alle inngå i samme Samarbeidsavtale. Konsortieavtalen passer for større samarbeidsprosjekter med mer enn to partnere hvor Prosjektet skal ledes av et styre eller en styringsgruppe. Samarbeidsavtalen med IPR-bestemmelser passer for mindre Prosjekter med to eller flere Samarbeidspartnere der det ikke er nødvendig med bestemmelser om styringen av Prosjektet. Samarbeidsavtale uten IPR, er en enkel avtale for Prosjekter som ikke behøver å regulere rettigheter til resultater fra Prosjektet utover det som står i Forskningsrådets Generelle vilkår, og som har en enkel styringsstruktur. Det finnes også eksempel på Konsortieavtale for SFI, Samarbeidsavtale for innovasjonsprosjekt i petroleumssektoren og Samarbeidsavtale for kompetanseprosjekt i petroleumssektoren.

Nedenfor følger et eksempel på en Samarbeidsavtale der det ikke er behov for nærmere bestemmelser om styring av Prosjektet, med noen angitte alternativer. Forskningsrådet understreker for ordens skyld at eksemplet kun er ment som et mulig utgangspunkt for Samarbeidspartnernes regulering, at det ikke nødvendigvis er uttømmende, og at det kan tenkes flere alternativer til bestemmelsene slik de fremgår nedenfor. Andre alternativer kan ikke være i strid med Generelle vilkår.

FoU-kontrakten omfatter:

* et underskrevet A**vtaledokument** samt minimum følgende dokumenter som er en integrert del av Kontrakten:
* **Forskningsrådets Generelle vilkår** **for FoU-prosjekter**
* **Prosjektbeskrivelsen**  
  Dersom dokumentene inneholder bestemmelser som strider mot hverandre, skal de gjelde i den rekkefølge som er angitt over. Samarbeidsavtalen skal ligge ved FoU-avtalen.

**SAMARBEIDSAVTALE**

mellom

……………………….. [org. -nummer] – heretter ”Prosjektansvarlig” og

……………………….. [org. -nummer] – heretter ”Samarbeidspartneren”

***(ved flere Samarbeidspartnere)***

………………………… [org. -nummer]

………………………… [org. -nummer]

– heretter kalt “Samarbeidspartnerne” *(OBS! “Samarbeidspartneren” må i så fall erstattes med “Samarbeidspartnerne” i dokumentet)*.

Prosjektansvarlig og Samarbeidspartneren er sammen benevnt ”Partene”.

Alle definerte begreper i Generelle vilkår eller i denne Kontrakten starter med stor bokstav.

**1** **Innledning**

Forskningsrådet har tildelt midler til gjennomføring av FoU-prosjektet […], heretter kalt ”Prosjektet”. Det er i den forbindelse inngått avtale mellom Prosjektansvarlig og Forskningsrådet, heretter kalt ”FoU-kontrakten”. En forutsetning for Forskningsrådets tildeling av midler er at Samarbeidspartneren bidrar til gjennomføring av Prosjektet og oppfyllelse av FoU-kontrakten med Forskningsrådet. Denne Samarbeidsavtalen regulerer Partenes rettigheter og forpliktelser i tilknytning til Prosjektet.

Prosjektansvarlig må forplikte Samarbeidspartnerne på samme måte som den selv er forpliktet overfor Forskningsrådet gjennom FoU-kontrakten. Det vil si at Samarbeidspartnerne må godta de samme betingelser og vilkår som nedfelt i FoU-kontrakten gjennom Samarbeidsavtalen. FoU-kontrakten vedlegges som vedlegg 1.

Forskningsrådet gis rett til å utøve Prosjektansvarliges rettigheter overfor Samarbeidspartneren etter Samarbeidsavtalen så langt det er nødvendig for utøvelsen av Forskningsrådets rettigheter etter FoU-kontrakten (herunder bestemmelser om /konfidensialitet, kontroll, revisjon og sanksjoner, mv.).

**2** **Prosjektansvarliges og Samarbeidspartnerens forpliktelser**

Prosjektansvarlig og Samarbeidspartneren skal bidra i Prosjektet som følger:

Prosjektansvarlig skal representere Samarbeidspartnerne overfor Forskningsrådet.

Samarbeidspartneren plikter å bidra til gjennomføring av Prosjektet og oppfyllelse av FoU-kontrakten med Forskningsrådet i henhold til de oppgaver og forpliktelser som fremgår av denne Samarbeidsavtalen.

**Faglige ressurser**

Prosjektpartnerne plikter å utføre oppgavene i hht Prosjektbeskrivelsen.

Arbeidet skal gjennomføres i samsvar med de bestemmelser som fremgår av FoU-kontrakten.

Prosjektpartneren har personal- og økonomiansvar for eget personale tilknyttet Prosjektet, og har oppgaveplikt og arbeidsgiveransvar for sine ansatte i Prosjektet.

Partene skal veilede og følge opp det arbeid eget personale gjør i prosjektet, og samarbeide med Prosjektansvarlig og eventuelle øvrige Samarbeidspartnere om nærmere tilrettelegging, utførelse og oppfølging av samarbeidet.

Partene plikter å sikre at dersom noen utfører arbeid i Prosjektet på vedkommende sine vegne, skal de respektere de rettigheter og forpliktelser som følger av denne avtalen, og skal bl.a. etablere nødvendige avtaler som sikrer Samarbeidspartneren rett til å overta alle rettigheter til Prosjektresultatene og rett til utnyttelse av disse.

**Utstyr, lokaler mv.**

Prosjektpartneren plikter å stille til rådighet for Prosjektet utstyr/lokaler som beskrevet i Prosjektbeskrivelsen.

**3**  **Betaling**

En andel av Forskningsrådets bevilgning allokeres til Samarbeidsparten i hht FoU-kontrakten eller budsjettet.

**enten**

et beløp som utbetales av Prosjektansvarlig når arbeidet er utført og godkjent av Prosjektansvarlig og Prosjektansvarlig har mottatt midlene fra Forskningsrådet

**eller**

periodisk utbetaling [beløp og perioder må fastsettes nærmere]. Den periodiske utbetalingen forutsetter at Samarbeidspartneren holder framdriften i Prosjektet.

**4** **Rapportering og kostnadsregnskap**

Samarbeidspartneren plikter, på forespørsel fra Prosjektansvarlig, å sende Prosjektansvarlig rapporter om fremdrift, økonomi og andre forhold og gi slik informasjon som Prosjektansvarlig trenger for å lede Prosjektet og ivareta sine forpliktelser overfor Forskningsrådet i henhold til FoU-kontrakten.

Samarbeidspartneren skal føre og innberette kostnadsregnskap som grunnlag for utarbeidelse av Prosjektregnskap, jf. Generelle vilkår punkt 3, 5 og 6. Prosjektfinansieringen og Prosjektkostnadene skal fremgå av Samarbeidspartnerens offisielle regnskap.

**5** **Bruk av underleverandør**

Samarbeidspartneren kan, etter samtykke fra Prosjektansvarlig, overlate utføringen av enkelte oppgaver til en Underleverandør, jf. Forskningsrådets Generelle vilkår punkt 2.3. Bruk av Underleverandør fritar ikke Samarbeidspartneren fra de forpliktelser Samarbeidspartneren har påtatt seg i henhold til denne Samarbeidsavtalen.

**6** **Eierskap til innkjøpt utstyr**

Den parten som har kjøpt inn utstyr til prosjektet skal også beholde eierskapet til det. Den som har kjøpt inn utstyret skal stille slikt utstyr til disposisjon for de andre prosjektpartnerne dersom det er nødvendig for prosjektpartnernes bidrag til prosjektet.

**7** **Rettigheter til Prosjektresultater mv.**

Med mindre annet er skriftlig avtalt, får hver av Partene alle rettigheter til de Prosjektresultater som er frembrakt av vedkommende selv, dennes ansatte og eventuelle Underleverandører i prosjektet.

Partene skal inngå egen avtale om rettighetene til eventuelle Prosjektresultater som er frembrakt av flere Parter i fellesskap. Det skal sikres at foretakene som deltar i Prosjektet ikke mottar indirekte statsstøtte, slik dette er beskrevet i det europeiske overvåkningsorganet EFTA Surveillance Authority ("ESA") sine retningslinjer for statsstøtte til forskning, utvikling og innovasjon punkt 29[[1]](#footnote-2).

Partene skal gjensidig informere hverandre om oppnådde Prosjektresultater.

Partene skal i avtaleperioden ha bruksrett til Prosjektbakgrunn på avtalte vilkår når det er nødvendig for gjennomføringen av eget arbeid i Prosjektet.

Det skal ikke kreves administrasjonskostnader i forbindelse med bruk andres av Prosjektbakgrunn i avtaleperioden.

Den Prosjektbakgrunn som anses relevant ved inngåelse av Samarbeidsavtalen, fremgår av vedlegg.   
Dersom en av Partene ønsker å bidra med Prosjektbakgrunn utover det som følger av vedlegg, må dette godtas av den annen Part. Ethvert resultat som ikke er Prosjektbakgrunn i henhold til vedlegg, har automatisk status som Prosjektresultat.

Partene skal i avtaleperioden ha vederlagsfri tilgang til de Prosjektresultater som fremkommer i Prosjektet, og som er nødvendige for gjennomføringen av eget arbeid i Prosjektet.

For kommersiell utnyttelse skal partene ha tilgang til Prosjektresultater og Prosjektbakgrunn som bringes inn i Prosjektet, på nærmere avtalte vilkår når det er nødvendig for å utnytte egne Prosjektresultater.

Hver av Partene plikter å beskytte egne Prosjektresultater av forretningsmessig verdi.

Hver av Partene plikter å sikre at egne Prosjektresultater utnyttes innen rimelig tid i forhold til bransjens egenart, markedet, forskningsfeltets egenart, produktets utviklings- og levetid og utnyttelsesmuligheter. Dersom den som har rettighetene til Prosjektresultatene ikke sørger for slik utnyttelse, har den annen Part rett til å utnytte resultatene på de nærmere vilkår som avtales mellom Partene.

**8** **Offentliggjøring av Prosjektresultater**

Prosjektresultatene skal gjøres kjent så snart som mulig, jf. pkt. 10 i Forskningsrådets Generelle vilkår. Herunder skal de formidlingstiltak og formidlingsplaner som er angitt i Kontrakten mellom Forskningsrådet og Prosjektansvarlig gjennomføres.

Partene har rett til å publisere egne resultater fra delprosjekter, forutsatt at publisering ikke medfører skade eller ulempe for de andre Samarbeidspartneres utnyttelse av egne resultater. Nødvendig beskyttelse for å sikre muligheten til kommersiell utnyttelse skal kunne foretas før publisering dersom minst én av Partene krever det.

Planer om publisering sendes Samarbeidspartnerne fra den som har frembrakt resultatet. Parten har [ ] dagers frist fra melding ble gitt til å begjære utsettelse av publisering for å kunne foreta nødvendig beskyttelse.

Dersom mastergrad-, ph.d- og/eller post.doc-arbeid som inngår i Prosjektet, er formålet at dette arbeidet skal offentliggjøres. Ingen av bestemmelsene i denne Samarbeidsavtalen skal tolkes eller anvendes på en slik måte at oppnåelse av mastergrad og/eller doktorgrad forhindres.

**9** **Fortrolighet**

Fortrolighet gjelder:

All informasjon som er merket med fortrolig.

Fortrolighet gjelder bare så lenge informasjonen ikke har blitt kjent eller er offentliggjort.

Prosjektpartnerne er ansvarlige for sine ansatte og tilknyttede tredjeparter. Denne bestemmelsen er ikke til hinder for utlevering av fortrolige opplysninger til Forskningsrådet iht. rapporteringskrav etter Kontrakten, samt til myndigheter og/eller domstoler iht. gjeldende lovgivning.

**10** **Informasjonsplikt**

Samarbeidspartneren plikter umiddelbart å varsle Prosjektansvarlig om alle forhold av betydning for samarbeidet.

**11** **Ansvar for skade og tap**

Hver av Partene er selv ansvarlig for tap eller skade som oppstår som følge av vedkommende sine egne handlinger og unnlatelser.

Hver av Partene plikter å informere hverandre om ethvert krav om erstatning eller lignende relatert til Prosjektet som blir reist mot parten.

**12** **Varighet**

Samarbeidsavtalen skal ha virkning fra det tidspunkt den er undertegnet av begge/alle Parter, og gjelder inntil FoU-kontrakten med Forskningsrådet opphører, jf. Forskningsrådets generelle vilkår punkt 19 (”avtaleperioden”).

Alternativt:

Avtalen gjelder fra det tidspunkt den er undertegnet av begge/alle Parter, og inntil [dato] (”avtaleperioden”).

**13** **Lovvalg mv.**

Avtalen er underlagt og skal fortolkes i samsvar med norsk rett. Tvist søkes løst gjennom forhandlinger eller frivillig mekling. Lykkes ikke dette, kan tvisten bringes inn for de ordinære domstoler til avgjørelse. Oslo tingrett vedtas som verneting.

Dersom begge/alle parter er statlige virksomheter, skal eventuelle tvister forelegges Kunnskapsdepartementet, som tar stilling til hvordan tvisten skal avgjøres.

Sted/dato

Prosjektansvarlig [Samarbeidsparten]

Evt:[Samarbeidsparten]etc.

Vedlegg 1. FoU-kontrakten

1. [Publications Office (europa.eu)](https://eur-lex.europa.eu/legal-content/EN/TXT/PDF/?uri=CELEX:E2022C0230) [↑](#footnote-ref-2)